ברנדט פיטרס

**ברנדט פיטרס** (באנגלית: **Bernadette Peters**; נולדה ב-28 בפברואר 1948) היא שחקנית, זמרת וסופרת אמריקאית, הידועה בעיקר בזכות עבודתה בברודוויי.

פיטרס זכתה בשלושה פרסי טוני: שני פרסים על הופעה הטובה ביותר כדמות ראשית במחזמר – על גילום אמה במחזמר "שיר וריקוד" ואנני אוקלי במחזמר "אנני אוקלי אשת לפידות" – ופרס טוני למפעל חיים. בנוסף היא זכתה בפרס גלובוס הזהב לשנת 1982 על הופעתה בסרט "מטבעות מן השמיים".

## ביוגרפיה
### ראשית חייה
**ברנדט לזארה** (**Lazzara**) נולדה בשכונת אוזון פארק שברובע קווינס, ניו יורק, למרגריט ופיטר, משפחה סיציליאנית-אמריקאית. אמה עודדה אותה מגיל צעיר להופיע בתוכניות טלוויזיה.

### 1958–1974: קריירה מוקדמת
בינואר 1958, היא התקבלה כחברה באיגוד השחקנים תחת השם "ברנדט פיטרס", על מנת להימנע מליהוק אתני. שם הבמה נלקח מהשם הפרטי של אביה. באותה שנה הופיעה בפרק "A Boy Called Ciske" בסדרת הטלוויזיה "Kraft Television Theatre" בתפקיד אנה שטיינמן, ובפרק "The Christmas Tree" בסדרת הטלוויזיה "The Kraft Music Hall" בתפקיד ילדה, לצד ריצ'רד תומאס, ג'סיקה טנדי ומרגרט המילטון.

בשנת 1959 ביצעה את הופעת הבכורה שלה בתיאטרון כשגילמה את טסי בהפקה המחודשת של המחזמר "The Most Happy Fella" אשר הועלתה בניו יורק סיטי סנטר.

בשנת 1961 גילמה את תלמה בסיבוב הופעות לאומי של המחזמר "ג'יפסי".

בשנת 1967 ביצעה את הופעת הבכורה שלה בברודוויי כששימשה מחליפה לדמות לזלי מוהם בהפקה המקורית של המחזמר "The Girl in the Freudian Slip", אשר הועלתה בתיאטרון בות. באותה שנה גילמה את בטינה בהפקה המקורית של המחזמר "Johnny No-Trump" בברודוויי.

בשנת 1968 גילמה את ג'וסי קוהאן בהפקה המקורית של המחזמר "ג'ורג' מ.!" בברודוויי לצד ג'ואל גריי, אשר הועלתה בתיאטרון פאלאס. על תפקיד זה זכתה בפרס עולם התיאטרון.

בשנת 1969, פיטרס גילמה את רובי בהפקת אוף ברודוויי של המחזמר "נשים בים" אשר הועלתה בתיאטרון דה ליס. על תפקיד זה זכתה בפרס דרמה דסק לשחקנית יוצאת מהכלל במחזמר. באותה שנה גילמה את ג'לסומינה בהפקה המקורית של המחזמר "לה סטרדה" בברודוויי, המבוסס על סרט בעל אותו שם. ההפקה הועלתה בתיאטרון לון-פונטן, אך נסגרה לאחר הצגה אחת.

בשנת 1970 שבה לגלם את ג'וסי קוהאן בסרט הטלוויזיה "ג'ורג' מ.!" המבוסס על המחזמר.

בשנת 1971 גילמה את הילדי אסתרהייזי בהפקת המחודשת של המחזמר "On the Town", אשר הועלתה בתיאטרון אימפריאל. על תפקיד זה הייתה מועמדת לפרס טוני לביצוע הטוב ביותר על ידי שחקנית ראשית במחזמר.

בשנת 1973 שבה לגלם את רובי בהפקת המחזמר "נשים בים" אשר הועלתה בתיאטרון פייפר מיל. באותה שנה הופיעה לראשונה בקולנוע, כשגילמה את אליסון בסרט "אייס אלי ורודג'ר של השמיים" לצד מייקל ג'יי. פוקס.

בשנת 1974, פיטרס הופיעה בסרט "משחק מכור" בתפקיד מזכירה. באותה שנה גילמה את מייבל נורמנד בהפקה המקורית בברודוויי של המחזמר "מק ומייבל" לצד רוברט פרסטון, אשר הועלתה בתיאטרון מג'סטיק. על תפקיד זה הייתה מועמדת לפרס דרמה דסק לשחקנית הראשית הטובה ביותר ולפרס טוני לביצוע הטוב ביותר על ידי שחקנית ראשית במחזמר. היא שבה לגלם את הדמות בסיבוב ההופעות של המחזמר באותה שנה.

### 1975–1989
בשנת 1975 גילמה את לינדה גאלווי בפרק "Gloria Suspects Mike" בסדרת הטלוויזיה "הכל נשאר במשפחה".

בשנת 1976 גילמה את מלודי בסרט "וו.סי פילדס ואני", ואת ליטל די בסרט "כוח ויגילינט". באותה שנה השתתפה בסרט הקומי "סרט אילם" בתפקיד וילמה קפלן, לצד מל ברוקס. על תפקיד זה הייתה מועמדת לפרס גלובוס הזהב לשחקנית המשנה הטובה ביותר בסרט קולנוע.

בין השנים 1976–1977 גילמה את שארליי דרייק בסדרת הטלוויזיה "הכל הוגן". על תפקיד זה הייתה מועמדת לפרס גלובוס הזהב לשחקנית הטובה ביותר בסדרת קומדיה או סדרה מוזיקלית.

בשנת 1978, פיטרס הופיעה בתפקיד עצמה בפרק בסדרת הטלוויזיה "החבובות". על תפקיד זה הייתה מועמדת לפרס אמי להופעה מתמשכת או חד פעמית יוצאת מהכלל בתוכנית מוזיקלית.

בשנת 1979 כיכבה לצד סטיב מרטין בתפקיד מארי בסרט "השלומיאל", בבימויו של קרל ריינר.

בשנת 1980 יצא אלבום סולו הבכורה שלה "Bernadette Peters".

בשנת 1981, פיטרס הופיעה בתפקיד איילין בסרט "מטבעות מן השמיים". על תפקיד זה זכתה בפרס גלובוס הזהב לשחקנית הטובה ביותר בסרט קומדיה או בסרט מוזיקלי. באותה שנה גילמה את אקווה בסרט "פעימות לב". כמו כן, הנחתה פרק בסדרת הטלוויזיה "סאטרדיי נייט לייב".

בשנת 1982, פיטרס גילמה את לילי סנט ריג'ס בסרט "אנני", המבוסס על מחזמר בעל אותו שם.

בשנת 1984 גילמה את דוט/ מארי בהפקה המקורית של המחזמר "יום ראשון בפארק עם ג'ורג'" בברודוויי לצד מנדי פטינקין, אשר הועלתה בתיאטרון בות. על תפקיד זה הייתה מועמדת לפרס טוני ולפרס דרמה דסק.

בשנת 1985, פיטרס גילמה את אמה בהפקה המקורית של המחזמר "שיר וריקוד" בברודוויי, אשר הועלתה בתיאטרון רויאל. על תפקיד זה זכתה בפרס דרמה דסק ובפרס טוני.

בשנת 1987 גילמה את המכשפה בהפקה המקורית של המחזמר "אל תוך היער" מאת סטיבן סונדהיים בברודוויי, אשר הועלתה בתיאטרון מרטין בק. על תפקיד זה הייתה מועמדת לפרס דרמה דסק. באותה שנה, הופיעה בהסרטה של המחזמר.

בשנת 1989, פיטרס גילמה את לו אן מקגין בסרט "הקדילק הורוד" לצידו של קלינט איסטווד. כמו כן, גילמה את אלינור בסרט "העבדים של ניו יורק".

### 1990–1999
בשנת 1990, פיטרס גילמה מוזה בסרט "אליס" מאת וודי אלן.

בשנת 1991, היא גילמה מספר דמויות בפרק "13 בדצמבר 1991" בסדרת הטלוויזיה "המופע של קרול ברנט".

ב-10 ביוני 1992 השתתפה בקונצרט צדקה "סונדהיים: חגיגה בקרנגי הול" אשר התקיים בקרנגי הול, לצד לייזה מנלי, פטי לופון וגלן קלוז.

בשנת 1993 גילמה את פולה בהפקה המקורית של המחזמר "דירה לשניים" בברודוויי, לצד מרטין שורט, המבוסס על סרט בעל אותו שם, אשר הועלתה בתיאטרון מרקיז. על תפקיד זה הייתה מועמדת לפרס מעגל המבקרים החיצוני ולפרס טוני.

בין השנים 1993–1996 דיבבה את ריטה ואת חתול הצ'שייר בסדרת הטלוויזיה "אנימניאקס".

בשנת 1994, פיטרס שבה לגלם את דוט/ מארי בהפקה המחודשת של המחזמר "יום ראשון בפארק עם ג'ורג'" בברודוויי, אשר הועלתה בתיאטרון סנט ג'יימס, לצד מנדי פטינקין. באותה שנה הופיעה בפרק "Montana" בסדרת הטלוויזיה "המופע של לארי סנדרס" בתפקיד עצמה.

בשנת 1995 גילמה את פיי בקונצרט של המחזמר "כולם יכולים לשרוק" אשר הועלה בקרנגי הול.

בשנת 1996 יצא האלבום "I'll Be Your Baby Tonight", אשר היה מועמד לפרס גראמי בקטגוריה אלבום הפופ הווקאלי העממי הטוב ביותר.

בשנת 1997, פיטרס דיבבה את סופי בסרט "אנסטסיה", ואת אנג'ליק בסרט "היפה והחיה 2: חורף קסום". באותה שנה גילמה את קירקה במיני-סדרה "אודיסיאה", ואת האם החורגת בסרט הטלוויזיה "סינדרלה", לצד ברנדי נורווד. כמו כן, יצא האלבום "Sondheim, Etc.: Live at Carnegie Hall", אשר היה מועמד לפרס גראמי בקטגוריה אלבום הפופ הווקאלי העממי הטוב ביותר.

בשנת 1998 הופיעה ברויאל פסטיבל הול בקונצרט "ברנדט פיטרס בהופעה".

בשנת 1999 שבה לדבב את ריטה בסרט "המשאלה של וואקו", וגילמה את אליז אליס בסרט "ימי שלג". באותה שנה, פיטרס גילמה את אנני אוקלי בהפקה המחודשת של המחזמר "אנני אוקלי אשת לפידות" בברודוויי. על תפקיד זה זכתה בפרס דרמה דסק, פרס מעגל המבקרים החיצוני ובפרס טוני.

### 2000–2009
בשנת 2001, פיטרס דיבבה את רייצ'ל בפרק "Sliding Frasiers" בסדרת הטלוויזיה "פרייז'ר". באותה שנה הופיעה בתפקיד קסנדרה לואיס בשני פרקים בסדרת הטלוויזיה "אלי מקביל". על תפקיד זה הייתה מועמדת לפרס אמי לשחקנית אורחת יוצאת מהכלל בסדרה קומית. באותה שנה גילמה את מרגו/ טיטניה בסרט הטלוויזיה "נסיך החלומות".

בשנת 2002 יצא האלבום "Bernadette Peters Loves Rodgers and Hammerstein", אשר היה מועמד לפרס גראמי בקטגוריה אלבום הפופ הווקאלי העממי הטוב ביותר. ב-19 ביוני באותה שנה ביצעה את הקונצרט שלה "ברנדט פיטרס בהופעה" באולם המוזיקה רדיו סיטי.

בשנת 2003 גילמה את רבקה גרומברג בסרט "זה עובר במשפחה", ודיבבה את סו בסרט "המסע לעמק החלומות 10: הנדידה הגדולה". באותה שנה גילמה את רוז בהפקה המחודשת של המחזמר "ג'יפסי" בברודוויי, אשר הועלתה בתיאטרון סם שוברט. על תפקיד זה הייתה מועמדת לפרס טוני ולפרס דרמה דסק.

ב-8 ביולי 2005 השתתפה בקונצרט "Stephen Sondheim's 75th: The Concert", לצד, בין היתר, קרול ברנט, אן האת'וויי ואודרה מקדונלד אשר הועלה בהוליווד בול.

בשנת 2006, פיטרס הופיעה בפרק בסדרת הטלוויזיה "ויל וגרייס", וגילמה את סטלה דנקיס בסדרת הטלוויזיה "חוק וסדר: מדור מיוחד". ב-1 במאי באותה שנה הופיעה עם קונצרט הסולו שלה "ברנדט פיטרס בהופעה" במרכז לינקולן.

בשנת 2007 גילמה את השופטת מריאנה פולגר בפרק בסדרת הטלוויזיה "בוסטון ליגל".

בשנת 2008, פיטרס גילמה את שרבת' בריירס בשני פרקים בסדרת הטלוויזיה "האנטומיה של גריי". באותה שנה גילמה את ברברה בראדפילד בסרט הטלוויזיה "הוכחה חיה".

בשנת 2009 גילמה פיטרס את ג'ודי פפדקיס ב-5 פרקים בסדרת הטלוויזיה "בטי", בכיכובה של אמריקה פררה. בין ה-6 ל-7 ביוני באותה שנה הופיעה עם הקונצרט "ברנדט פיטרס בהופעה" בפסטיבל הקברט של אדלייד, אדלייד.

### 2010–2018
בשנת 2010, פיטרס גילמה את דזירה ארמפלדט, לצד אליין סטריץ', בהפקה המחודשת של המחזמר "מוזיקת לילה זעירה" בברודוויי, אשר הועלתה בתיאטרון וולטר קר.

בשנת 2011 גילמה את סאלי דורנט פלאמר בהפקה המחודשת של המחזמר "פוליס" בברודוויי, אשר הועלתה בתיאטרון מרקיז. על תפקיד זה הייתה מועמדת לפרס דרמה דסק, ואלבום ההקלטות של צוות השחקנים בכיכובה היה מועמד לפרס גראמי.

בשנת 2012, פיטרס קיבלה פרס טוני למפעל חיים.

בין השנים 2012–2013 הופיעה בתפקיד לי קונרוי בשישה פרקים בסדרת הטלוויזיה "סמאש". בשנת 2013 דיבבה את גלינדה בסרט "בחזרה לארץ עוץ". באותה שנה הייתה אחת המבצעות בהפקת המחזמר "מיטה וכיסא" אשר הועלתה בניו יורק סיטי סנטר.

בין השנים 2014–2018, היא גילמה את גלוריה וינדזור בסדרת הטלוויזיה "מוצרט בג'ונגל".

בשנת 2016, פיטרס זכתה בפרס עולם התיאטרון למפעל חיים.

בין השנים 2017–2018 גילמה את לנור רינדל בתשעה פרקים בסדרת הטלוויזיה "הטובות לקרב".

בין ה-20 בינואר ל-15 ביולי 2018 גילמה את דולי גאלגר לוי, כשהיא מחליפה את בט מידלר בהפקה המחודשת של המחזמר "הלו, דולי!" בברודוויי, אשר הועלתה בתיאטרון סם שוברט.

### 2020–הווה
בשנת 2020, פיטרס גילמה את איווה וולף בסרט "גלריית הלב השבור".

בין השנים 2020–2021 גילמה את דב בסדרת הטלוויזיה "הפלייליסט של זואי" ובסרט הטלוויזיה "חג המולד של זואי". על תפקיד זה הייתה מועמדת לפרס אמי לבידור בפריים טיים לשחקנית אורחת יוצאת מהכלל בסדרה קומית.

בשנת 2021 הופיעה בהופעת קמע כאגדת "סאנדיי" בסרט "טיק, טיק... בום!".

בשנת 2023 גילמה את רוזלין/ ג'ינג'ר בסדרת הטלוויזיה "המדבר הגבוה (אנ')".

בין השנים 2023–2024, היא הופיעה כמבצעת בהפקת המחזמר "החברים הוותיקים של סטיבן סונדהיים" אשר הועלתה בתיאטרון גילגוד, לצד ליאה סלונגה.

בשנת 2024, פיטרס קיבלה את פרס צ'יטה ריברה למפעל חיים.

בשנת 2025, היא עתידה לשוב להופיע במחזמר "החברים הוותיקים של סטיבן סונדהיים" אשר יעלה בתיאטרון סמואל ג'יי. פרימן. הצגות מקדימות יתחילו ב-25 במרץ וערב הפתיחה יתקיים ב-8 באפריל.

### חיים אישיים
בשנת 1996 נישאה למייקל וייטנברג. השניים היו נשואים עד מותו בשנת 2005.

## נדבנות ופעלתנות חברתית
### Broadway Barks
בשנת 1998, פיטרס ומרי טיילר מור ייסדו את "Broadway Barks", אירוע צדקה שנתי לאימוץ בעלי חיים המתקיים בעיר ניו יורק.

ב-9 בנובמבר 2009, פיטרס ערכה קונצרט צדקה "A Special Concert for Broadway Barks Because Broadway Cares" בתיאטרון מינסקוף בעיר ניו יורק. הרווחים נתרמו גם עבור "Broadway Barks" וגם עבור "Broadway Cares/Equity Fights AIDS".הקונצרט גייס סך הכל 615,000 דולר עבור העמותות.

לאורך השנים הנחתה את אירועי הצדקה לצד מפורסמים נוספים, בין היתר: ג'יימס פרנקו, גלוריה אסטפן, מלקולם מקדואל וסאטון פוסטר.

פיטרס כתבה 3 ספרי ילדים, אשר אוירו על ידי ליז מרפי, כדי לתמוך בפעילות העמותה: הספר הראשון "Broadway Barks" אשר יצא לאור בשנת 2008, והגיע למקום החמישי ברשימת רבי המכר של הניו יורק טיימס. היא ערכה אירוע חתימה על הספר כחלק מאירוע האימוץ באותה שנה. הספר השני "Stella Is a Star" יצא לאור ב-1 במאי 2010. הספר השלישי "Stella and Charlie: Friends Forever" יצא לאור בשנת 2015.

ב-11 בדצמבר 2018, המרכז הרפואי לבעלי חיים של העיר ניו יורק  העניק את פרס ברוק אסטור לפיטרס על מחויבות ארוכה לרווחת בעלי חיים, כולל "למעלה מ-2,000 אימוצים" נכון לאותה שנה באירועי "Broadway Barks".

בשנת 2021, פיטרס הנחתה את אירוע הצדקה אשר התקיים במתכונת מקוונת בשל מגפת הקורונה.

### אחר
פיטרס משמשת חלק מחבר הנאמנים של העמותה " Broadway Cares/Equity Fights AIDS".

## פילמוגרפיה
### קולנוע

### טלוויזיה

## תיאטרון

**מודגש** – הפקת ברודוויי או וסט אנד

## דיסקוגרפיה
### אלבומי הקלטות

### אלבומי סולו

## קונצרטים

## פרסים ומועמדויות

## קישורים חיצוניים

* ברנדט פיטרס, באתר Playbill
* ברנדט פיטרס, באתר Internet Broadway Database

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:קווינס: אישים
קטגוריה:זוכי פרס טוני: שחקניות
קטגוריה:זוכי פרס טוני לשם כבוד
קטגוריה:זמרות אמריקאיות
קטגוריה:זמרים אמריקאים
קטגוריה:אישים שהונצחו בשדרת הכוכבים של הוליווד: קולנוע
קטגוריה:שחקניות קולנוע וטלוויזיה אמריקאיות
קטגוריה:שחקניות תיאטרון אמריקאיות
קטגוריה:זוכי פרס גלובוס הזהב: קולנוע: שחקנית ראשית בקומדיה או בסרט מוזיקלי
קטגוריה:זוכי פרס גלובוס הזהב: קולנוע: שחקן ראשי בקומדיה או בסרט מוזיקלי
קטגוריה:אישים זוכי פרס דרמה דסק
קטגוריה:אמני אנג'ל רקורדס
קטגוריה:אמניות אנג'ל רקורדס
קטגוריה:שחקני מחזות זמר
קטגוריה:אמריקאיות שנולדו ב-1948
קטגוריה:אמריקאים שנולדו ב-1948